Την ανάγκη ενημέρωσης των αστυνομικών και δικαστικών Αρχών σχετικά με τους νόμους που αφορούν στην κάνναβη ανέδειξε με τον πλέον παραδειγματικό τρόπο η σύλληψη του κατά την αστυνομία «καλλιεργητή ναρκωτικών ουσιών» προ ημερών στην Καρδίτσα.

Η φυτεία των 10.500 δενδρυλλίων κάνναβης, αυτή που κατά την Αστυνομία ήταν «η μεγαλύτερη που ξεριζώθηκε ποτέ στη χώρα»… ήταν φυτεία κλωστικής κάνναβης, σύμφωνα τουλάχιστον με τα όσα ισχυρίζεται ο κατηγορούμενος ο οποίος αφέθηκε πριν λίγη ώρα ελεύθερος από τον ανακριτή με την υποχρέωση να μη φύγει από τη χώρα.

Τόσο η απόφαση του ανακριτή, η οποία σύμφωνα με την κοινή λογική θα ήταν διαφορετική εάν επρόκειτο για κάποιον επικίνδυνο καλλιεργητή ναρκωτικών και επίδοξο διακινητή τους, όσο και μια σειρά από γεγονότα κοινής αντίληψης όπως το ότι η διαβόητη φυτεία κάθε άλλο παρά κρυμμένη ήταν, οδηγούν και τον πλέον καλόβουλο κριτή, να αμφιβάλει για την πολυ-διαφημιζόμενη ως «μεγάλη επιτυχία της ΕΛ.ΑΣ.».

Απ την πλευρά του ο εκπρόσωπος Τύπου της Ελληνικής Αστυνομίας κ. Χρονόπουλος σε τηλεφωνική επικοινωνία που είχαμε μαζί του προ ολίγου μας επεσήμανε ότι «αφενός τα αστυνομικά όργανα λειτούργησαν σύννομα και σύμφωνα με τις υποδείξεις του Εισαγγελέα, αφετέρου ο κατηγορούμενος κατά τον έλεγχο δεν μας επέδειξε έγγραφα τα οποία να πιστοποιούν τη νομιμότητα των καλλιεργούμενων φυτών».

Απ’ την άλλη βέβαια πλευρά, όπως αναφέρει χαρακτηριστικά στο υπόμνημά του ο απολογούμενος συλληφθείς «και ο μη εχέφρων και ο απολύτως επιπόλαιος και μη έχων συναίσθηση των ευθυνών του, όταν θα έβλεπε στο κέντρο του Καλλιθήρου, υπό το φώς της ημέρας και επί μακρό διάστημα να καλλιεργείται έκταση 3.500 τ.μ. με 11.000 δενδρύλλια Ινδικής Κάνναβης ορατά πανταχόθεν σε σειρά και σε συγκεκριμένη απόσταση το ένα του άλλου…

όσο περίεργος και εάν ήτο και όσο αφελής και εάν ήτο θα ερωτούσε τι ακριβώς συμβαίνει και τι ακριβώς γίνεται και ιδίως εάν τρελάθηκε κάποιος κακοποιός και προβαίνει δημοσίως σε καλλιέργεια ινδικής κάνναβης!

Οι δε ιθύνοντες της Αστυνομίας, θα μπορούσαν απλά να προστρέξουν διαδικτυακώς στη Διεύθυνση Ηλεκτρονικής Διακυβέρνησης της Γενικής Διεύθυνσης Διοικητικών Υπηρεσιών και Ηλεκτρονικής Διακυβέρνησης του ΥΠΑΑΤ η οποία είναι αρμόδια να δημιουργεί και συντηρεί το μητρώο καλλιεργητών βιομηχανικής κάνναβης και να δουν εάν ο καλλιεργητής ανήκε στο μητρώο καλλιεργητών βιομηχανικής Κάνναβης «.

Μόνο σίγουρο για την ώρα δείχνει ότι τα Μέσα Ενημέρωσης που υιοθέτησαν άκριτα τα λεγόμενα των Αστυνομικών Αρχών, δεν υπηρέτησαν τους κανόνες της δεοντολογίας και εάν «η επιτυχία» αποδειχθεί τελικά φιάσκο, ο διασυρμός του κατηγορούμενου κάθε άλλο παρά «άνευ ουσίας και άνευ σημασίας» μπορεί να θεωρηθεί.

Παραπάνω το βίντεο της παρουσίασης του θέματος από την Αστυνομία, ενώ ακολουθεί το σχετικό Δελτίο Τύπου και οι φωτογραφίες από την ιστοσελίδα της Αστυνομίας

ΔΕΛΤΙΟ ΤΥΠΟΥ

Εντοπίστηκε μεγάλη φυτεία δενδρυλλίων κάνναβης στην ευρύτερη περιοχή της Καρδίτσας

Εκριζώθηκαν και κατασχέθηκαν πάνω από (10.500) δενδρύλλια κάνναβης

Για την υπόθεση συνελήφθη ένας 44χρονος, ενώ στη δικογραφία περιλαμβάνεται ακόμη ένα άτομο



Προϊσταμένη του Γραφείου Ενημέρωσης Δημοσιογράφων Θεσσαλίας, Αστυνόμος Α’ Βάια Ζύγρα:

Εντοπίστηκε από το Τμήμα Ασφάλειας Καρδίτσας μεγάλη φυτεία δενδρυλλίων κάνναβης στην ευρύτερη περιοχή της Καρδίτσας, αποτελούμενη από (10.500) περίπου δενδρύλλια κάνναβης.

Για την υπόθεση συνελήφθη χθες (02-07-2018) το μεσημέρι στην Καρδίτσα, ένας 44χρονος, σε βάρος του οποίου σχηματίστηκε δικογραφία κακουργηματικού χαρακτήρα για παράβαση του νόμου περί ναρκωτικών, η οποία περιλαμβάνει ακόμη έναν 24χρονο συνεργό του που αναζητείται.

Ειδικότερα, μετά από κατάλληλη αξιολόγηση και αξιοποίηση στοιχείων οργανώθηκε και πραγματοποιήθηκε αστυνομική επιχείρηση στο πλαίσιο της οποίας εντοπίστηκε, σε αγρόκτημα στην ευρύτερη περιοχή της Καρδίτσας, φυτεία δενδρυλλίων κάνναβης, η οποία αποτελούνταν συνολικά από (10.564) δενδρύλλια, ύψους (0,30) έως (1,70) μέτρα, τα οποία εκριζώθηκαν και κατασχέθηκαν.

Ακολούθως, πραγματοποιήθηκε νομότυπη έρευνα στην οικία του συλληφθέντα, κατά τη διάρκεια της οποίας βρέθηκαν και κατασχέθηκαν μία χάρτινη συσκευασία με σπόρους κάνναβης, βάρους (1.250) γραμμαρίων και έξι γυάλινα φιαλίδια με έλαιο άγνωστης χημικής σύστασης.

Ο συλληφθείς θα οδηγηθεί στον κ. Εισαγγελέα Πλημμελειοδικών Καρδίτσας, ενώ οι αστυνομικές έρευνες συνεχίζονται από το Τμήμα Ασφάλειας Καρδίτσας προκειμένου να εντοπιστεί ο συνεργός του.

Γενικός Περιφερειακός Αστυνομικός Διευθυντής Θεσσαλίας, Υποστράτηγος Ιωάννης Τόλιας:

Κυρίες και κύριοι,

Η καταπολέμηση της διάδοσης των ναρκωτικών αποτελεί πρωταρχική και διαρκή προτεραιότητα της Ελληνικής Αστυνομίας.

Στο πλαίσιο αυτό, η Γενική Περιφερειακή Αστυνομική Διεύθυνση Θεσσαλίας, έχει καταρτήσει και υλοποιεί στοχευμένο επιχειρησιακό σχέδιο για την καταπολέμησή τους.

Μια τέτοια συντονισμένη αστυνομική δράση πραγματοποιήθηκε και χθες στην ευρύτερη περιοχή της Καρδίτσας, κατά τη διάρκεια της οποίας εντοπίστηκε η μεγαλύτερη φυτεία δενδρυλλίων κάνναβης έως τώρα στην Ελληνική Επικράτεια.

Ο εντοπισμός της συγκεκριμένης φυτείας, η εκρίζωση και κατάσχεση πάνω από (10.500) δενδρυλλίων κάνναβης, αλλά και η σύλληψη του καλλιεργητή, αποτελούν ένα μεγάλο πλήγμα στην οργανωμένη καλλιέργεια και διακίνηση των ναρκωτικών.

Θα ήθελα να συγχαρώ τους αστυνομικούς του Τμήματος Ασφάλειας Καρδίτσας, που συμμετείχαν τόσο στις έρευνες κατά το προηγούμενο χρονικό διάστημα όσο και στη χθεσινή συντονισμένη αστυνομική επιχείρηση, επιδεικνύοντας για ακόμη μια φορά τον επαγγελματισμό τους, την επιχειρησιακή τους ετοιμότητα και τον διαρκή ζήλο στην καταπολέμηση της μάστιγας των ναρκωτικών.

Διευθυντής της Διεύθυνσης Αστυνομίας Καρδίτσας, Ταξίαρχος Δημήτριος Γατσουνιάς:

Θα ήθελα με τη σειρά μου να συγχαρώ τον διοικητή και το προσωπικό του Τμήματος Ασφάλειας Καρδίτσας, για τον εντοπισμό της συγκεκριμένης φυτείας και την κατάσχεση πάνω από (10.500) δενδρυλλίων κάνναβης.

Η επιτυχία αυτή, σε συνδυασμό και με άλλες παρόμοιες επιτυχίες που είχαμε στο παρελθόν, αποδεικνύει με τον πλέον ξεκάθαρο τρόπο τη συστηματική και ευσυνείδητη εκπλήρωση του υπηρεσιακού καθήκοντος από τους αστυνομικούς μας με σκοπό την εξασφάλιση ευμενέστερων συνθηκών διαβίωσης για την τοπική κοινωνία.